Afrikaans: Athrixia phylicoides (Asteraceae) is ’n inheemse plant wat in die noordoostelike bergreekse van Suid-Afrika aangetref word. Die plant word al geslagte lank deur landelike gemeenskappe geoes en vir die maak van tee, medisyne en besems gebruik. Hierdie plantprodukte is baie gewild en dit wil nou voorkom of die plant moontlik oorbenut word. Die kommersiële verbouing van A phylicoides kan oorweeg word as ’n wyse waarop die druk op die natuurlike populasie van hierdie plant asook op sy habitat verlig sou kon word, mits die vraag na die plant en sy produkte groot genoeg is. In hierdie artikel word daar verslag gedoen oor twee opnames wat uitgevoer is om die huidige gebruik van die plant te bepaal en die moontlike vraag na A phylicoides-produkte te beraam.